**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 14.12.2018, ora 08.00 – 15.12.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 15.12.2018, ora 07.00**

**RÂURI**

**Debitele au fost, în general, staţionare**, exceptând Crișul Negru și cursul superior al Prutului, unde au fost în scădere.

Debitele se situează la valori cuprinse între 30-90% din mediile multianuale lunare, mai mari (peste normalele lunare) pe râurile din bazinele: Suceava, Moldova, Trotuș, cursul mijlociu și inferior al Siretului şi pe unele râuri din Dobrogea şi mai mici (sub 30% din normalele lunare) pe râurile din bazinele hidrografice: Lăpuș, Crasna, Crișul Alb, Bistra, Moravița, Caraş, Nera, Bârlad, Jijia și pe unele râuri din bazinul Mureșului (Comlod, Feernic, Secaș, Ampoi, Râul Mare, Râul Galben), bazinul mijlociu și inferior al Oltului și bazinele superioare ale Argeșului și Ialomiței.

Formațiunile de gheață se mențin fără modificări importante.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staționare.**

Formațiunile de gheață vor fi în uşoară extindere şi intensificare.

Îşi vor face aparaţia şi se vor intensifica curgerile de năboi (zăpadă înghețată în albie) pe unele râuri din jumătatea de sud a ţării.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 14 – 15.12.2018 a fost în creştere, având valoarea de 3250 m3/s**, sub media multianuală a lunii decembrie (5200 m3/s).

În aval de Porţile de Fier debitele au fost în creștere pe sectorul Gruia – Oltenița, staționare pe sectorul Călărași – Cernavodă și în scădere pe sectorul Hârșova – Tulcea.

**Debitul la intrarea în ţară (secţiunea Baziaş) va fi în creştere (3400 m3/s).**

În aval de Porţile de Fier debitele vor fi în creştere pe sectorul Gruia – Cernavodă şi relativ staţionare pe sectorul Hârșova – Tulcea.

**2.** **Situaţia meteorologică în intervalul 14.12.2018, ora 08.00 –15.12.2018, ora 06.00**

**Administraţia Naţională de Meteorologie** (A.N.M.) a emis la data de 14.12.2018, la ora 11:30, **AVERTIZAREA METEOROLOGICĂ Nr. 73**, conform căreia:

**- INFORMARE METEOROLOGICĂ:** „*În intervalul 14 decembrie, ora 19 – 16 decembrie, ora 18.00, aria precipitațiilor se va extinde și va cuprinde cea mai mare parte a țării. În noaptea de vineri spre sâmbătă (14/15 decembrie) vor fi mai ales ninsori. Din a doua parte a zilei de sâmbătă (15 decembrie) în Dobrogea va ploua, iar în Oltenia, Muntenia, sudul Moldovei și local în Transilvania vor fi precipitații mixte și se va forma polei. Local, precipitațiile vor fi importante cantitativ.”*

**- COD GALBEN:** „*În intervalul 14 decembrie, ora 23.00 – 16 decembrie, ora 18.00,* *în Banat, cea mai mare parte a Crișanei, vestul și sudul Transilvaniei, vestul și nordul Olteniei, jumătatea de nord a Munteniei, precum și în zona Carpaților Meridionali. Occidentali și de Curbură vor fi precipitații mai ales sub formă de ninsoare și se va depune strat consistent de zăpadă. Local se vor cumula 25…30 l/mp și izolat 40...50 l/mp. Vântul va avea intensificări la munte, cu rafale de peste 60 km/h, dar și în regiunile sudice și sud-vestice, cu viteze, în general, de 45…50 km/h.”*

**- COD PORTOCALIU:** „*În intervalul 15 decembrie, ora 06.00 – 16 decembrie, ora 12.00,* *în județele Timiș și Caraș-Severin, precum și în zona de munte a județelor Hunedoara, Mehedinți, Gorj, Vâlcea, Argeș, Dâmbovița și Prahova va ninge abundent, se vor cumula peste 60…70 l/mp, iar stratul de zăpadă nou depus va fi semnificativ. În zona montană înaltă va fi viscol, iar rafalele vor depăși 70 km/h.”*

Această **AVERTIZARE METEOROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 de prefecturi)- INFORMARE;*

*- ALBA, ARAD, ARGEŞ, BACĂU, BIHOR, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, GORJ, HUNEDOARA, MEHEDINŢI, PRAHOVA, SIBIU, TIMIŞ, VÂLCEA şi VRANCEA (19 prefecturi) - COD GALBEN;*

*- ARGEŞ, CARAŞ-SEVERIN, DÂMBOVIŢA, GORJ, HUNEDOARA, MEHEDINŢI, PRAHOVA, TIMIŞ şi VÂLCEA (9 prefecturi) - COD PORTOCALIU.*

**ÎN ŢARĂ**

Vremea a fost ușor mai rece decât în mod normal la această dată în cea mai mare parte a țării. Cerul s-a înnorat treptat și, mai ales după-amiaza și noaptea, au fost precipitații moderate cantitativ în jumătatea de sud-vest și pe arii mai restrânse în restul teritoriului. Acestea au fost predominant sub formă de ninsoare, exceptând extremitatea sudică unde au fost lapovițe și ploi. Vântul a suflat slab până la moderat, cu intensificări în zona înaltă a Munților Banatului și a Carpaților Meridionali, unde rafalele au atins 70...80 km/h, precum și în regiunile sudice și sud-vestice, cu viteze, în general, de 45...50 km/h. Stratul de zăpadă măsurat aseară la ora 20 era de până la 81 cm la munte (Vf. Omu) local în Moldova până la 15 cm și în general până în 4 cm pe arii restrânse în Oltenia, Muntenia și Banat. Temperaturile maxime s-au situat între -1 grad la Câmpeni, Târnăveni, Darabani, Toplița, Suceava, Joseni, Turda, Rădăuți și 6 grade la Mangalia, iar la ora 06.00 se înregistrau valori termice cuprinse între -5 grade la Joseni și 7 grade la Mangalia. La începutul intervalului pe arii restrânse în sud-estul țării a fost ceață.

***Observaţii:*** *de ieri de la ora 06.00 au fost în vigoare 2 atenționări cod galben pentru fenomene meteorologice periculoase imediate, emise de SRPV Bacău și de CNPM București pentru Muntenia.*

**LA BUCUREŞTI**

Vremea a fost ușor mai rece decât în mod obișnuit la această dată. Cerul s-a înnorat treptat, iar spre seară și noaptea a nins. Vântul a suflat slab și moderat cu intensificări pe parcursul nopții. Temperatura maximă a fost de 1 grad la Afumați și 2 grade la Filaret și Băneasa, iar la ora 06.00 se înregistrau -1 grad la toate stațiile meteo.

**3. Prognoza meteorologică în intervalul 15.12.2018, ora 08.00 – 16.12.2018, ora 08.00**

**ÎN ŢARĂ**

Vremea va fi închisă și se vor semnala precipitații în toate zonele țării. **În Banat, cea mai mare parte a Crișanei, vestul și sudul Transilvaniei, vestul și nordul Olteniei, jumătatea de nord a Munteniei, precum și în zona Carpaților Meridionali, Occidentali și de Curbură vor fi precipitații mai ales sub formă de ninsoare și se va depune strat consistent de zăpadă. Local se vor cumula 20...25 l/mp și izolat 30...40 l/mp**. **În Dobrogea, în restul Olteniei și al Munteniei, iar spre seară și noaptea în partea de sud și sud-est a Moldovei, precipitațiile sub formă de ninsoare și lapoviță se vor transforma treptat în ploaie și local se va produce polei sau ghețuș. Vântul va avea intensificări la munte, cu rafale de peste 60 km/h, dar și în regiunile sudice și sud-vestice, cu viteze, în general, de 45...50 km/h. În zona montană înaltă va fi viscol, iar rafalele vor depăși 70 km/h.** Temperaturile maxime se vor încadra de la valori în jurul a -3 grade în nordul Moldovei și depresiuni, până la 9 grade în sudul litoralului. Minimele termice se vor situa între -6 și 6 grade, ușor mai ridicate în zona costieră a Dobrogei.

**LA BUCUREŞTI**

**Vremea va fi închisă și temporar vor fi precipitații, sub formă de lapoviță sau ninsoare umedă la începutul intervalului apoi ploaie, condiții în care, în prima parte a zilei se poate forma polei, iar stratul de zăpadă se va topi. Vântul va avea intensificări temporare, cu rafale, în general, de până la 45...50 km/h.** Temperatura aerului va urca ușor și treptat, de la -1 grad în orele dimineții până în jurul a 2...3 grade în cursul serii și al nopții.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 13.12.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 13.12.2018-14.12.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE